Zum vo La Paz s' 3600m tiefer glägene Rurrenabaque z'erreiche, muess me irgendwie dr hochi Bärgkamm Cordillera Real überquere. Das cha me entweder mit em Flugzüg mache oder per Bus. Bi dr Bus-Variante füehrt dr Wäg allerdings die berüchtigti "Todesschtross" durab, die gföhrlichschti Schtross vo dr Wält. Ich ha das vor 5 Mönet mit em Mountainbike gmacht, was nid allzu gföhrlich isch. Aber mit emne öffentliche Bus kriege mi keini 10 Ross dört abe! D'Kombination vo bsoffene Chauffeure, klapprige Büs mit schlächte Brämse und ere instabile Lehmschtrooss entlang vomene schier unändlich tiefe Abgrund find i nid sehr yladend. Au d'Tradition dass vom 96-prozäntige(!!!) Alkohol ei Schluck für "Pachamama" (Mueter Ärde) gopferet wird, es paar Gütsch bruucht wärde, zum die vier Räder z'sägne und dr Räscht in dr Chehle vom müede Chauffeur verschwindet, macht das ganze Unternähme nid sicherer. 260 Läbe het die Schtrooss allei im vergangene Johr gforderet, es sind es paar Büs s'Loch durab... Ich ha mir jedefalls e 65$-Flug gleischtet und es Läbe gschpart.    Nach 50 Minute sind mer uf dr Graspischte im Dschungel glandet: tropischi Hitz, viel Grüen und e Flughafe chleiner als mängi Tramhaltestell. Rurrenabaque isch schön, wenn au sehr touristisch - um nid z'säge sehr israelisch. Es git wohl öppe 30 Abieter vo Toure in Dschungel und in d'Pampas. Drum chöme d'Tourischte dohie, drum sind au mir dohie cho.  S'Städtli isch vo grüen überwucherete Hügel umgeh und uf dr einte Site ligt dr breiti bruuni Fluss Rio Beni. In de Schtroosse wimmlet's vo Töff und Töffli, es het viel Palme, Banane-Schtuude, und au Stärnfrücht hänge an de Bäum.    Wo mer unseri 2-tägegi Dschungel-Tour agfange händ, het unglücklicherwys grad s'Wätter umgschlage: es isch rägnerisch worde und dütlich chüehler. Mir sind denn als 4er-Grüppli (natürlich  mit 2 Israelis) dr Rio Beni duruf bis mir nach knapp 4 Schtund unses Dschungel-Camp erreicht händ. Es isch e Holzhütte gsi mit Palmedach und Moskitonetz in de Fänschter und über dä Bett. Zum Glück, die het me würklich bruucht!  Uf unsere 3 Spaziergäng het uns unsere Füehrer vor allem viel über die spezielle Pflanze vom Dschungel erklärt und zeigt. Aber mir händ au e Siedlig vo Indigenas bsuecht und Affe, viel Papageie, Schmätterling, Agoutis und vor allem Moskitos gseh. Dr Jaguar het nume sini  Fuessabdrück welle priisgeh, aber villicht isch das jo au besser eso. Sehr sumpfig isch es übrigens gsi. Aber definitiv faszinierend isch er, dr Dschungel!    Nach em ne Zwüschetag zur Erholig und zum Wäsche sind 3 Täg in de Pampas uf em Programm gschtande. Das isch es Flachland wo näbscht Savanne vor allem us Sumpf- und Flusslandschafte beschtoht.  Vo unserer Agentur sind mer 3 Gruppe gsi, ca. 35 Lüt im Ganze. Drvo sind 31 Israelis gsi, 4 Brite und ich. wenigschtens sind in unserer  10er-Gruppe alli Non-Israelis zämegfasst worde plus 5 Israelis vo dr agnähme Sorte.  Nach ere fascht 4-schtündige, extrem holprige Fahrt sind mer uf e Fluss Rio Yacuma umgschtiege. Per Motorbötli hän mer nach wytere 2 Schtund unses Camp erreicht. Abgseh drvo dass mer das mit de beide andere üsserscht lärmige rein-israelische Gruppe händ müesse teile, isch es ganz nätt gsi. Es het sogar Duschene gha, und mir sind vorzüglich bechocht worde.  An de nöchschte beide Täg sind mir vor allem viel uf em  Fluss umekurvt oder durch e Sumpf gschtieflet. Immer uf dr Suechi nach spektakuläre Viecher. In dr Nacht sind mir mit Taschelampe in Busch go lüchte, und wenn's rot zruggglüchtet het, denn sind das d'Auge vo de Alligatore gsi. Mir händ aber au einigi vo dene Kaimane bi Tagesliecht gseh, drunter au grösseri 3m-Exemplar.  Speziell isch au d'Schlangesuechi gsi. In Gummischtiefel wo 3 Nummere z'chlei gsi sind, sind mir im chnüütiefe Sumpf umegschtieflet zum im Schilf oder in de Büsch irgendwo e Anakonda  ufzschpüre. Das isch mit bis zu 9m Längi und ziemlich dickem Körper die gröschti Schlangenart wo git's. D'Haupterschwernis bi dere Tätigkeit sind gsi: Erschtens dass me immer wider e Handbreiti tiefer im Sumpf ygsunke isch, als d'Gummischtifel hoch sind, und sich denn d'Schtiefel bis zum Rand mit ere schwarze Suppe gfüllt händ. Zweitens d'Moskitowolke, wo eim ständig begleitet het und wo bi jedem Schritt um 10 wyteri Bluetsuger gwachse isch. Und drittens dass sich wäge'n em churze Chälteybruch (25º statt  35º) d'Schlange nid händ welle zeige. Schliesslich händ mer kei mächtigi Anakonda z'gseh becho, aber drfür e 1.5m langi Kobra. Die armi Schlange het sich denn jede vo dr Gruppe dörfe um e Hals hänge zum für es paar Schlangejäger-Föteli z'posiere. Das arme Viech isch schliesslich ziemlich groggy gsi, vo däm viele Umereiche und Halszämedrucke. Aber d'Kobra isch denn wider freyglohworde und het sich im schwarze Sumpf hoffentlich vo de Strapaze chönne erhole!  Als wyteri Aktivitäte sind s'Bade mit de rosarote  Flussdelfin und Pirañafische agseit gsi. Hm, Bade und denn Pirañas, sind das nid zwei Sache wo sich sozsäge bysse?!? Unsere Füehrer het gseit, dass es an däm Ort weder Pirañas no Alligatore heig, und so sind mer tatsächlich go bade. Die rosarote Flussdelfin händ sich leider nume us dr Färni zeigt, und so händ mer halt e chli allei planscht.  S'Fische vo de Pirañas het denn nid allzu wyt wäg vom Badeort stattgfunde, aber offesichtlich bysse d'Pirañas keini Mensche, oder nume wenn sie Bluet schmecke.  Mir sind jedefalls verschont blibe. Was allerdings nid heisst, dass mir d'Pirañas au verschont händ. Aber die gierige Fleischfrässer händ uns öppe es Kilo Rindsflisch vo de Fischerhögge gfrässe, ohni dass mer se händ chönne fange! Aber es bitzli Erfolg händ mer doch gha: 5 Stück händ mer us em Fluss zoge und aschliessend frittiert zum Z'Mittag verschpise. Es isch zwar nid würkli viel Fleisch dra an emne Piraña, aber es isch also usgschproche fein gsi!  Die räschtliche Highlights vo de Pampas sind die unzählige spezielle Vogelarte, Totechopf-, Kapuziner- und Brüllaffe sowie die unglaubliche Sunne-Uf- und -untergäng gsi.    Zrugg in Rurrenabaque isch es als erschts drum gange, dass mer uns eine vo de umkämpfte Plätz im ene Flugzügli nach La Paz sichere. Het schynbar guet klappt - allerdings nume schynbar. Wo mer 2 Schtund vor Abflug bi dr Airline atanzt sind, händ mer müesse erfahre, dass unseri Reservierige irgendwie us em System verschwunde sind. Verschlampt, heisst das! Und es het alles Schimpfe nüt gnützt, mir händ uf d'Wartelischte müesse. Das heisst: druf hoffe, dass zwei anderi Passagier nid uftauche. Unglaublicherwys isch das denn tatsächlich dr Fall gsi, und mir händ's doch no uf La Paz gschafft.  D'Ussicht während em Flug isch super gsi! Dr Übergang vom Dschungel-Flachland zu dr über 6000m hoche Andekordillere und s'Hochland uf dr andere Syte isch phänomenal. Uf dr einte Syte gseht me bis zum Titicacasee in dr Färni, uf dr andere dr Bärg Huayna Potosí. Dä ydrücklich 6-Tuusiger wo'n ich vor emne halbe Johr z'beschtyge versuecht ha. Dr Unbezwingbari. Sogar mit em Flugzüg isch mir d'Höchi vo sim Gipfel verwehrt blibe. Er isch so hoch, dass mer nid drüber gfloge sind, sondern uf niedriger Höchi knapp dra verby...